《吴兴道中寄子瞻》
宋代·释道潜

弱性嗜幽散，出门随所便。莲房纷可袭，林幄正高褰。

群木含晨景，孤撑破宿烟。逶迤屯秀崿，宛转滀清涟。

岸匝藤花暗，崖垂桂影圆。引雏鸣鴶鵴，解箨露婵娟。

恍若经愚谷，浑疑渡辋川。葑田青泛泛，石葛蔓绵绵。

缅想醉山简，相从狂谪仙。援毫更妙韵，愧乏碧云妍。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。